Predkladacia správa

Materiál „Informácia o vyhodnotení predbežného stanoviska SR k návrhom nariadení Európskej komisie k štrukturálnym fondom a Kohéznemu fondu“ vypracovalo Ministerstvo výstavby a regionálneho rozvoja ako koordinátor v rámci Rezortnej koordinačnej skupiny pre európske záležitosti MVRR SR za účelom informovania o stave rokovaní k novým návrhom nariadení EK v Pracovnej skupine Rady EÚ B.6 – Štrukturálne opatrenia a vyhodnotenia „predbežného stanoviska SR k návrhom nariadení Európskej komisie k štrukturálnym fondom a Kohéznemu fondu“ schváleného uznesením vlády č. 226/05 z 30.3.2005.

Európska komisia dňa 14.júla 2004 predložila 5 nových návrhov nariadení týkajúcich sa štrukturálnych fondov (ďalej len ŠF) a Kohézneho fondu (ďalej len KF) pre programovacie obdobie na roky 2007 – 2013. Od 10. septembra 2004 boli predmetné návrhy nariadení prerokovávané na zasadaniach  Pracovnej skupiny Rady EÚ B.6 – Štrukturálne opatrenia v Bruseli, ktoré prebiehajú spravidla každý týždeň. V zmysle úlohy, ktorá vyplynula zo zasadania Rady vlády pre regionálnu politiku a dohľad nad štrukturálnymi operáciami zo dňa 14.12.2004 Ministerstvo výstavby a regionálneho rozvoja SR vypracovalo v v spolupráci s členmi Rezortnej koordinačnej skupiny pre európske záležitosti MVRR SR materiál „Predbežné  stanovisko SR k návrhom nariadení Európskej komisie k štrukturálnym fondom a Kohéznemu fondu“, ktorý bol schválený vládou uznesením č.226/05 z 30.3.2005. 

Stav rokovaní k návrhom nariadení ku koncu roka 2005 je nasledovný:
V súčasnom období je väčšina pripomienok k návrhom uzavretá. Na budúce programovacie obdobie bol vo finančnej perspektíve na roky 2007-2013 schválený finančný limit vo výške 307,619 mld EUR.
Medzi úspechy, ktoré sa podarilo presadiť novým členským krajinám, a ktoré intenzívne presadzovala i SR pri negociáciach k návrhom nariadení v rámci Pracovnej skupiny Rady EÚ B.6 – Štrukturálne opatrenia, patrí zjednodušenie pravidiel čerpania prostriedkov zo ŠF a KF, zvýšenie príspevku až do výšky 85% z celkových oprávnených výdavkov, predĺženie doby realizácie projektov (pravidlo n+2 sa zmenilo na pravidlo n+3 pre všetky fondy do roku 2010), uznanie DPH ako oprávneného výdavku pre orgány regionálnych a miestnych samospráv a pre iné orgány spravované podľa verejného práva, umožnenie financovania bývania, kde podrobné pravidlá budú predmetom ďalších negociácií. Podarilo sa dosiahnuť, že výdavky v rámci projektov KF sú uznané za oprávnené aj pred dátumom 1.1.2007 po predložení príslušného operačného programu. Na druhej strane napríklad požiadavka financovania viacfondových programov sa ukázala ako bezpredmetná vzhľadom na vývoj rokovaní ako aj stav prác na príprave budúceho programovacieho obdobia.

Medzi najkomplikovanejšie a doposiaľ najviac otvorené nariadenie patrí návrh nariadenia, ktorým sa zakladá Európske zoskupenie pre teritoriálnu spoluprácu, nakoľko tu sa najviac naráža na bariéry národnej legislatívy, keďže ide o zoskupenie, vytvorené na úrovni Spoločenstva.

Informácia neprešla pripomienkovým konaním.

Informácia nemá finančný, ekonomický, environmentálny vplyv, vplyv na zamestnanosť ani podnikateľské prostredie.